EHTY:N Neuvoa-antavan komitean päätöslauselma rautaromun luokittelemisesta (Hyväksytty yksimielisesti kahden pidättyessä 337. kokouksessa 10. lokakuuta 1997)



Virallinen lehti nro C 356 , 22/11/1997 s. 0008 - 0010



EHTY:N NEUVOA-ANTAVAN KOMITEAN PÄÄTÖSLAUSELMA RAUTAROMUN LUOKITTELEMISESTA (Hyväksytty yksimielisesti kahden pidättyessä 337. kokouksessa 10. lokakuuta 1997) (97/C 356/05) 1. JOHDANTO Euroopan unionin jäsenvaltiot ja Euroopan komissio ovat ratifioineet vaarallisten jätteiden maan rajan ylittävien siirtojen valvonnasta tehdyn Baselin yleissopimuksen. Kyseinen yleissopimus koskee vaarallisten jätteiden ja muiden jätteiden siirtoa. Sopimuksessa luokitellaan rautaromu vaarattomaksi jätteeksi. Baselin yleissopimus on OECD:n ja Euroopan unionin toiminnan perusta tällä alueella. OECD on julkaissut 30 päivänä maaliskuuta 1992 päätöksen (92/39), joka koskee nimenomaan hyödynnettäväksi tarkoitettujen jätteiden maan rajat ylittävien siirtojen valvontaa OECD:n sisällä. OECD jakaa jätteet kolmeen luetteloon (punainen, oranssi, vihreä). OECD:n päätökseen perustuvien ilmoitus- ja hyväksymismenettelyiden tiukkuus ja sitovuus määräytyy jätteiden vaarallisuuden perusteella. Rautaromu on aina ollut vihreässä luettelossa, johon otetaan vaarattomat jätteet. Euroopan unionin tasolla jätteiden maan rajat ylittävästä sisäisestä ja ulkoisesta siirrosta säädetään OECD:n toimintaan perustuvassa asetuksessa (ETY) N:o 259/93 (1). Euroopan unioni katsoo rautaromun nykyisin jätteeksi, vaikka sitä ei pidetäkään vaarallisena. 2. RAUTAROMUUN LIITTYVIÄ YMPÄRISTÖ- JA TURVALLISUUSNÄKÖKOHTIA Terästeollisuudessa käytetty rautaromu on käsiteltävä tarkoitusta vastaavasti, jotta se vastaa tiettyjä laatua, ympäristön suojelua ja erityisesti työntekijöiden turvallisuutta koskevia vaatimuksia. Turvallisuusvaatimukset ovat ensisijaisia ja niiden laiminlyönti johtaa automaattisesti kyseisen lastin hylkäämiseen. Rautaromun mihinkään luokkaan ei siten katsota kuuluvaksi - räjähdysalttiita paineastioita - vaarallisia, helposti syttyviä tai räjähdysalttiita materiaaleja, ampuma-aseita, epäpuhtauksia tai saasteita sisältäviä tai mitään ympäristölle ja terveydelle vaarallisia aineita - radioaktiivisia tuotteita (Baselin yleissopimuksen tekstissä rajataan radioaktiiviset jätteet Baselin yleissopimuksen ja siihen perustuvan säännöstön ulkopuolelle). Koska rautaromua voi kaikilta osin kierrättää yhä uudelleen ilman, että sen laatu kärsii, se soveltuu täysin osaksi kestävän kehityksen mallia seuraavista syistä: - käyttämällä rautaromua voidaan kuluttaa vähemmän rautamalmia, joka on uusiutumaton luonnonvara - rautaromun käyttö säästää huomattavasti energiaa. Koska kerätty rautaromu on jo itsessään arvokas materiaali, se käytetään aina uudelleen eikä se koskaan päädy jätteeksi. Ympäristönsuojelu varmistetaan rautaromun kierrätyksen yhteydessä rautaromua hyödyntävien yritysten toimilupaan sisältyvillä päästönormeilla. Tehokas ympäristönsuojelu voidaankin varmistaa ilman erityisiä rautaromua koskevia rajoituksia tai normeja. Ainoa poikkeus tähän on rautaromun esikäsittely. Rautaromun kierrätys terästeollisuudessa tuottaa selvää ekologista hyötyä. 3. RAUTAROMUUN LIITTYVÄT TALOUDELLISET NÄKÖKOHDAT Yhteisön terästeollisuuden ylläpitäminen ja kehittäminen riippuu rautaromun saannista. Euroopan unionin alueen sisäisen ja ulkoisen rautaromulla käydyn kaupan vuosittainen kokonaismäärä on lähes 100 miljoonaa tonnia (2), josta - yli 20 miljoonaa tonnia tuotiin ja lähes 25 miljoonaa tonnia vietiin (EU:n sisäisessä ja ulkoisessa kaupassa) - EU:n sisällä kerättiin ja käsiteltiin 50-60 miljoonaa tonnia. Yhteisön terästeollisuus käyttää miltei 90 miljoonaa tonnia rautaromua vuosittain, mikä on lähes neljännes vuotuisesta käytöstä maailmassa. Terästeollisuuden kaltaisen perusteollisuudenalan elinkelpoisuus edellyttää raaka-aineilta ja erityisesti rautaromulta mahdollisimman hyvää laatua ja edullista hintaa. Rautaromu on rautamalmin tavoin osa kansainvälistä kilpailua raaka-ainemarkkinoilla. Kaikki rautaromun vapaata liikkuvuuta ehkäisevät perusteettomat esteet tai halventava jätteen leima voivat aiheuttaa kaupallisia tai teknisiä ongelmia ja haitata rautaromua käyttävien eurooppalaisten yritysten kilpailuasemaa. Rautaromun sijoittaminen vihreälle listalle ei välttämättä suojele sitä sellaisilta esteiltä, joita sen kannalta perusteettomat uudet säännökset tai rajoitukset aiheuttavat. Lisäksi erilaiset viranomaisista tai valtioista riippuvaiset tulkinnat vääristävät kilpailutilannetta. Esimerkiksi Yhdysvaltain ympäristövirasto (United States Environmental Protection Agency, EPA) on äskettäin poistanut käytetyt metallit ympäristölainsäädännön soveltamisalasta, mikä on sopusoinnussa jäljempänä esiteltävien näkökohtien kanssa. Kansainvälisesti tilanne kuitenkin vaikeutuu, koska kahdella kauppakumppanilla on kummallakin oma lainsäädäntönsä. Lainsäädäntöjen erot ovat lisäksi kaupallisesti epäedullisia niille Euroopan unionin yrityksille, jotka hyödyntävät rautaromua. Rautaromun aiheeton jätteen leima on omiaan heikentämään sekä rautaromun että yleensäkin teräksen ja kierrätykseen soveltuvien tuotteiden arvostusta ja alentamaan niiden hintaa. Rautaromun kierrätyksestä terästeollisuudessa saadaan selvää taloudellista hyötyä. 4. YLEISIÄ HUOMIOITA Euroopan unionissa ja muualla maailmassa rautaromu on välttämätön teräksenvalmistuksen raaka-aine valuraudan (integroidussa) valmistuksessa ja sähköisessä sekä tavallisen että erikoisteräksen valmistuksessa (esim. seosteräs ja ruostumaton teräs). Rautaromu onkin korvaamaton raaka-aine terästeollisuuden EHTY:n perustamissopimuksessa tarkoitetuille tuotteille. EHTY:n neuvoa-antava komitea toteaa Euroopan parlamentin suosittelevan, ettei rautaromua enää luokiteltaisi jätteeksi. Neuvoa-antava komitea toteaa, että Yhdysvallat katsoo rautaromun tuotteeksi eikä jätteeksi. Tällainen lähestymistapa on johdonmukainen ja järkevä ympäristönsuojelun, talouden ja työsuojelun kannalta. Viime vuosina kehittynyt sähköinen teräksenvalmistus hyödyntää enemmän rautaromua kuin integroitu teräksenvalmistus, joten rautaromun käyttö on selvästi lisääntynyt. Tämä seikka korostaa seuraavan päätöslauselman tärkeyttä. 5. EDELLÄ MAINITUISTA SYISTÄ EHTY:N NEUVOA-ANTAVA KOMITEA - toteaa, että rautaromun erityiset fysikaaliset ominaisuudet (magneettisuus ja sille ominainen raskaus) helpottavat sen keräämistä ja erottelua muista materiaaleista - pahoittelee sitä, että nykyisessä lainsäädännössä pidetään kaikentyyppistä rautaromua yhtäläisesti jätteenä eikä oteta huomioon sitä, että rautaromu voidaan käsitellä raaka-aineeksi terästeollisuuden välittömään käyttöön - katsoo, että tiettyjä määritelmiä ja asiallisesti todennettavia vaatimuksia vastaavat rautaromun tyypit eritellään ominaisuuksiaan vastaavasti - muistuttaa, että sellainen kemiallisten ja fysikaalisten ominaisuuksien mukainen erittely mahdollistaa sen, että rautaromun osalta voidaan noudattaa tiettyjä erityisesti laatua, ympäristön suojelua ja työturvallisuutta koskevia vaatimuksia - kannustaa komissiota jatkamaan toimintaansa erityisesti radioaktiivisuuden valvontaa koskevien yhtenäisten eurooppalaisten säännösten aikaansaamiseksi - tähdentää, että rautaromu on arvokas raaka-aine, - jota voidaan hyödyntää aiheuttamatta vaaraa ihmisille tai ympäristölle - joka voidaan kierrättää yhä uudelleen ilman että sen keskeiset ominaisuudet muuttuvat - josta voi valmistaa alkuperäistä muistuttavan tuotteen käyttäen varsin yksinkertaista ja vaivatonta menetelmää, - yhtyy täysin Euroopan parlamentin suositukseen, jonka mukaan "olisi suotavaa poistaa romutusjäte yhteisön lainsäädännössä määritellyn jätteen joukosta" (3). Edellä mainituista syistä EHTY:n neuvoa-antava komitea pitää erittäin tärkeänä, että rautaromu katsotaan tuotteeksi ja poistetaan jätteitä koskevalta OECD:n listalta sekä Euroopan unionin jätteitä koskevasta säännöstöstä. (1) EYVL L 30, 6.2.1993, s. 1. (2) Vuonna 1995. (3) EYVL C 261, 9.9.1996, s. 150.